Wara sejħa mill-mexxejja tal-UE fil-Kunsill Ewropew ta' Ġunju, il-Kummissjoni llum qed twessa' l-kunċett ta' ċentri kkontrollati kif ukoll il-miżuri li jistgħu jittieħdu fuq perjodu qasir biex titjieb il-ġestjoni tal-migranti li qed jiġu żbarkati fl-UE, u qed tagħti l-ewwel deskrizzjoni tat-triq possibbli 'l quddiem biex jitwaqqfu arranġamenti għal żbark reġjonali ma' pajjiżi terzi. Jenħtieġ li l-arranġamenti għall-iżbark reġjonali jkunu jidhru li qed jaħdmu id f'id mal-iżvilupp taċ-ċentri kkontrollati fl-UE: flimkien, jenħtieġ li ż-żewġ kunċetti jgħinu biex jiggarantixxu responsabbiltà reġjonali verament kondiviża, sabiex tinstab risposta għall-isfidi kumplessi tal-migrazzjoni. Il-Kummissarju Avramopoulos qal: “Issa aktar minn qatt qabel neħtieġu soluzzjonijiet Ewropej komuni dwar il-migrazzjoni. Ninsabu lesti li nappoġġaw l-Istati Membri u l-pajjiżi terzi biex jikkooperaw aħjar fl-iżbark ta' dawk salvati mill-baħar. Iżda biex dan iseħħ immedjatament fil-prattika, jeħtieġ li nkunu magħquda - mhux issa biss, iżda wkoll fuq medda twila ta' żmien. Jenħtieġ li naħdmu għal soluzzjonijiet sostenibbli.” “Iċ-Ċentri Kkontrollati” fl-UE Sabiex tittejjeb il-ġestjoni ordnata u effikaċi tal-persuni żbarkati fl-Unjoni Ewropea, il-mexxejja tal-UE appellaw għat-twaqqif ta' “ċentri kkontrollati” fl-UE. L-għan ewlieni se jkun biex jitjieb il-proċess ta' li jiddistingwi bejn individwi li huma fil-bżonn ta' protezzjoni internazzjonali u migranti irregolari li ma għandhomx dritt jibqgħu fl-UE, filwaqt li titħaffef ir-ripatrijazzjoni. Iċ-ċentri se jkunu ġestiti mill-Istat Membru ospitanti b'appoġġ sħiħ mill-UE u mill-Aġenziji tal-UE, u jista' jkunu ta' natura temporanja jew ad hoc, skont il-post. Il-karatteristiċi ewlenin ta' dawn iċ-ċentri huma: Biex jiġi ppruvat dan il-kunċett, tista' titnieda mill-aktar fis possibbli fażi pilota li tapplika aproċċ flessibbli. Il-Kummissjoni se tipprovdi wkoll punt ta' kuntatt ċentrali għall-koordinazzjoni fost l-Istati Membri li jkunu qed jieħdu sehem fl-isforzi ta' solidarjetà - bħala miżura temporanja sakemm tkun tista' tiġi stabbilita sistema żviluppata għal kollox fil-kuntest tar-riformi li għaddejjin bħalissa fis-Sistema Ewropea Komuni tal-Ażil. Ara l-iskeda informattiva dwar iċ-ċentri kkontrollati fl-UE hawnhekk. Arranġamenti għall-iżbark reġjonali Minbarra t-twaqqif taċ-ċentri kkontrollati, il-mexxejja tal-UE talbu lill-Kummissjoni biex tesplora l-kunċett ta' arranġamenti għall-iżbark reġjonali f'kooperazzjoni mill-qrib mal-IOM u mal-UNHCR u fi sħubija ma' pajjiżi terzi. L-objettiv ta' arranġamenti għall-iżbark reġjonali huwa li jiġi pprovdut żbark rapidu u sikur, fuq iż-żewġ naħat tal-Mediterran, tal-persuni salvati f'konformità mal-liġi internazzjonali, inkluż il-prinċipju ta' non-refoulement, u l-ġestjoni responsabbli tal-fażi ta' wara l-iżbark. Il-karatteristiċi ewlenin tal-arranġamenti għall-iżbark reġjonali huma: Ara l-iskeda informattiva dwar l-arranġamenti għall-iżbark reġjonali hawnhekk. Il-Passi li Jmiss Fil-laqgħat tal-Ambaxxaturi ta' għada, il-25 ta' Lulju, huwa mistenni jiġi diskuss l-kunċett taċ-ċentri kkontrollati fl-UE u l-possibbiltà li jintuża malajr qafas temporanju għall-iżbark ta' dawk salvati mill-baħar fl-UE. Il-ħidma fuq arranġamenti ta' żbark reġjonali se tiġi diskussa fil-laqgħa ta' għada u huwa mistenni li se tkompli tiġi diskussa f'laqgħa mal-IOM u mal-UNHCR f'Ġinevra fit-30 ta' Lulju 2018. Huwa biss wara li jseħħ ftehim dwar l-approċċ komuni tal-UE li jsiru proposti lil pajjiżi terzi interessati. Il-kuntest Il-Kunsill Ewropew fil-konklużjonijiet tiegħu tat-28-29 ta' Ġunju stieden lill-Kunsill u lill-Kummissjoni biex jesploraw b'ħeffa l-kunċett ta' “pjattaformi ta' żbark reġjonali, f'kooperazzjoni mill-qrib ma' pajjiżi terzi rilevanti, kif ukoll mal-Kummissarju Għoli tan-Nazzjonijiet Uniti għar-Rifuġjati (UNHCR - United Nations High Commissioner for Refugees) u l-Organizzazzjoni Internazzjonali għall-Migrazzjoni (IOM - International Organisation for Migration). Il-Kunsill Ewropew appella wkoll għall-iżvilupp ta' “ċentri kkontrollati” fuq it-territorju tal-UE - approċċ ġdid ibbażat fuq l-isforzi kondiviżi biex jiġu ġestiti l-persuni li, wara li jiġu salvati mill-baħar, jiġu żbarkati fl-UE. Għal iktar informazzjoni Dokument informali dwar “iċ-ċentri kkontrollati” fl-UE Dokument informali dwar l-arranġamenti għall-iżbark reġjonali Skeda informattiva dwar “iċ-ċentri kkontrollati” fl-UE Skeda informattiva dwar l-arranġamenti għall-iżbark reġjonali Konklużjonijiet tal-Kunsill Ewropew, it-28 ta' Ġunju 2018